b'\n_START_ARTICLE_\nZigmantas Stankevi\xc4\x8dius\n_START_PARAGRAPH_\nZigmantas Stankevi\xc4\x8dius (1942 m. rugs\xc4\x97jo 30 d. Kai\xc5\xa1iadoryse), choro dirigentas, kult\xc5\xabros darbuotojas.\n_START_SECTION_\nBiografija\n_START_PARAGRAPH_\nBaig\xc4\x99s Kai\xc5\xa1iadori\xc5\xb3 1-osios vidurin\xc4\x97s mokyklos devynias klases, 1960\xe2\x80\x931964 choro dirigavimo mok\xc4\x97si Vilniaus J. Tallat-Kelp\xc5\xa1os muzikos technikume (d\xc4\x97st. E. Sapranavi\xc4\x8dius). 1972\xe2\x80\x931977 choro dirigavim\xc4\x85 neakivaizdiniu b\xc5\xabdu studijavo Lietuvos valstybin\xc4\x97je konservatorijoje (doc. P. Bekerio klas\xc4\x97)._NEWLINE_Nuo 1964 rudens Utenos rajonini\xc5\xb3 kult\xc5\xabros nam\xc5\xb3 direktorius ir rajkoops\xc4\x85jungos mi\xc5\xa1riojo choro vadovas. Tarnaudamas sovietin\xc4\x97je armijoje, vadovavo kari\xc5\xb3 chorui._NEWLINE_Nuo 1966 v\xc4\x97l Utenos rajonini\xc5\xb3 kult\xc5\xabros nam\xc5\xb3 direktorius ir vaik\xc5\xb3 muzikos mokyklos mokytojas, vadovavo miesto vokaliniams ansambliams, buvo kult\xc5\xabros nam\xc5\xb3 mi\xc5\xa1riojo ir vyr\xc5\xb3 choro chormeisteris. 1974 sub\xc5\xabr\xc4\x97 Utenos miesto moter\xc5\xb3 chor\xc4\x85, kuris sureng\xc4\x97 koncert\xc5\xb3, dalyvavo 1975 respublikin\xc4\x97je dain\xc5\xb3 \xc5\xa1vent\xc4\x97je, 1977 meno m\xc4\x97g\xc4\x97j\xc5\xb3 festivalyje Vilniuje peln\xc4\x97 laureato vard\xc4\x85. 1976\xe2\x80\x931978 chorvedys buvo Utenos rajono kult\xc5\xabros skyriaus ved\xc4\x97jas._NEWLINE_Nuo 1978 rudens Lietuvos liaudies meno r\xc5\xabm\xc5\xb3 (v\xc4\x97liau Lietuvos mokslinio metodinio kult\xc5\xabros centro) darbuotojas. Buvo leidybinio skyriaus ved\xc4\x97jas, darbo su vaikais ir jaunimo skyriaus ved\xc4\x97jas, 1982\xe2\x80\x931986 direktoriaus pavaduotojas klubiniam darbui. 1986\xe2\x80\x931989 Lietuvos \xc5\xbeem\xc4\x97s \xc5\xabkio darbuotoj\xc5\xb3 profs\xc4\x85jungos kult\xc5\xabros skyriaus ved\xc4\x97jas, 1989\xe2\x80\x931991 Lietuvos profs\xc4\x85jung\xc5\xb3 kult\xc5\xabros centro direktorius, 1991\xe2\x80\x931993 Vilniaus kult\xc5\xabros mokyklos direktorius, nuo 1993 Lietuvos kult\xc5\xabros ministerijos Turto disponavimo ir privatizavimo skyriaus vyr. specialistas, 1994\xe2\x80\x931998 \xc5\xa1ios ministerijos Turto investicij\xc5\xb3 skyriaus vadovas._NEWLINE_Z. Stankevi\xc4\x8dius buvo Utenos rajono dain\xc5\xb3 \xc5\xa1ven\xc4\x8di\xc5\xb3 organizatorius, dirigentas ir vyr. dirigentas, meno m\xc4\x97g\xc4\x97j\xc5\xb3 kolektyv\xc5\xb3 konsultantas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'